Tuula Haatainen (sd.) suivaantui Huhtasaarelle. Kuva: Petteri Paalasmaa / Alma Talent

Laura Huhtasaari (ps.) sanoi Ylen vaalitentissä, että rajat auki -politiikka lisää terrorismia ja sai etenkin Tuula Haataisen (sd.) takajaloilleen.

Myös Pekka Haavisto (vihr.) tyrmäsi Huhtasaaren puheet. Haavisto pohti syitä nuorten miesten äärijärjestöihin liittymiselle ja puhui epätoivosta, marginalisoitumisesta ja tulevaisuuden toivon menettämisestä. Hän sanoi olevansa Merja Kyllösen (vas.) linjoilla ja pitävänsä erittäin tärkeänä ihmisten hyvää kotouttamista ja hyväksymistä suomalaiseen yhteiskuntaan.

Haavisto myönsi, että Isisin taistelijoiden Eurooppaan tuleminen voi olla todellinen uhka ja siinä mielessä EU:ssa tarvitaan tarkkaa rajakontrollia ja yhteistyötä. Haavisto kuitenkin arvosteli Laura Huhtasaarta.

–Minusta teet Laura virheen, kun luot yleistä epäluuloa maahanmuuttajia kohtaan, koska se on marginalisoivaa.

Huhtasaari vastasi, että perussuomalaisten linjasta on tulossa ”uusi normaali”. Hän viittasi Euroopassa koveneviin maahanmuuttokantoihin. Huhtasaaren mielestä politiikan suunnan pitää muuttua.

Haavisto sanoi, että Suomeen tulleiden ihmisten tarpeisiin pitää vastata.

–Ei tämä rajat kiinni -politiikka vaikuta yhtään siihen, mitä täällä maan sisällä näille ihmisille tapahtuu, Haavisto sanoi.

Huhtasaari kysyi heti, että ”rajat auki -politiikkako vaikuttaa”.

–Tänne tulee lisää ihmisiä, jotka kenties ovat terroristeja tai muuta rikollista, hän jatkoi.

Haavisto sanoi, että on ”aivan väärin leimata maahanmuuttajia terroristeiksi”.

–Tämä on syrjivää puhetta, Haavisto sanoi.

Tässä vaiheessa Tuula Haatainen alkoi käydä kierroksilla ja huusi väliin, että ”tähän pitää puuttua”.

–Tällaista puhetta en voi hyväksyä.

Haataisen mukaan maahanmuuton ja terrorismin yhdistäminen on suuri virhe. Huhtasaari pisti väliin kovalla äänellä, että ”rajat auki -politiikka lisää terrorismia”. Haataisen mukaan todellinen terroriuhka on olemassa, mutta se kumpuaa sodista, eikä maahanmuuttajien olemassaolosta.

Hän ihmetteli, että maahanmuuton vastustajat ovat myös kaikkea kotouttamispolitiikkaa vastaan. Haataisen mielestä on tärkeää huolehtia siitä, että ”kaikki pysyvät mukana” yhteiskunnassa.

Muun muassa pääministeri Juha Sipilä (kesk.) on korostanut aiemmin, että terrorismia ja turvapaikanhakijoita ei saa missään tapauksessa sotkea keskenään.

Haatainen antoi puheenvuorossaan ymmärtää, että hänen kotikaupunginosassaan asuu paljon maahanmuuttajataustaisia ihmisiä. Alman faktatoimitus tarkisti väitteen: Haatainen asuu rivitalossa Helsingin Tammisalossa. Vieraskielisten osuus ei Tammisalossa ole Helsingin kaupungin tilastojen mukaan kovin korkea.

Lue myös:

Toinen kierros taas todennäköisempi: Sauli Niinistön kannatus romahti HS-gallupissa

Ylen gallup julki: Niinistön kannatus laski selvästi – Huhtasaari ja Väyrynen kaukana Haavistosta

Väyrys-uhkaa keskustalle liioiteltu? – ”Hän suututtaa jäsenistöä”

Tapasimme presidenttiehdokkaat – tässä arviot: ”Katsoi syvälle silmiin”, ”lähti sivuraiteille”, ”rempseä”

Taktikoidaanko Laura Huhtasaari paitsioon? – Tutkija radiossa: Vaalipeli suosii nyt Väyrystä

Ylen gallupin tausta: Kaikista vastaajista ”vain” 50 % äänestäisi Sauli Niinistöä

Hämmennystä herättäneen vaaliennusteen tekijä: Sauli Niinistö kärsii nyt suomalaisesta vaali-ilmiöstä